Svend Erik Hovmand (V), 1998-11-06:
Det er da rigtigt nok, som ministeren siger, at det kan se
lidt besværligt ud, for vores udgangspunkter jo er vidt forskellige. Altså vi er jo tilhængere af et frit erhvervsliv, som ikke skal dirigeres i alle ender og kanter, som ikke skal overadministreres, som ikke skal bebyrdes med alt muligt, hvorimod regeringen tilsyneladende ikke har den samme indstilling.
Men jeg vil nu alligevel godt vende tilbage til noget af det, som ministeren startede med at sige.
Hvis man siger, at på en række områder har dansk erhvervsliv faktisk klaret sig udmærket; det vil jeg gerne medgive.
Det skulle også bare mangle andet.
Altså efter 10 år, hvor det lykkedes at få overskud på betalingsbalancen, og hvor det lykkedes at få fastholdt en kronekurs, som vi selvfølgelig er enige om skal fastholdes, og hvor det lykkedes at få styr på den økonomiske politik, få styr på inflationen osv., jamen da fik vi jo skabt et grundlag, som sikrede, at dansk erhvervsliv kunne øge sin indtjening i en periode. Men nu er vi nået dertil, hvor den periode tilsyneladende er om ikke sluppet op så i hvert fald gået ind i en meget, meget vanskelig fase.
Ministeren nævner det selv i en enkelt lille bisætning: underskuddet på betalingsbalancen, konkurrenceevnen.
Jeg vil gerne gøre opmærksom på, at det, vi ser for os nu, er, at på en række afgørende økonomiske nøgleområder vender pilene nedad.
Det gælder vores konkurrenceevne.
Det gælder vores betalingsbalance.
På alle disse områder er selv regeringen nu nået til erkendelsen: Hov, nu er den gal, og nu skal vi skynde os.
For det går hurtigt nedad, hvis ikke man holder styr på udviklingen.
En af årsagerne, siger ministeren, en væsentlig årsag er, at hvis der er et problem, er det ikke vores skyld, så er det udlandets skyld.
Jamen det kan ikke nytte noget, at ministeren ryster på hovedet, for det var faktisk det, hun sagde, at der var problemer i Tyskland, der var problemer i Sverige, og der var problemer internationalt.
Jo, men altså den omstændighed, at der er problemer på disse markeder, er jo netop en ansporing til, at så skal vi stramme skaglerne endnu mere i Danmark; så skal vi styrke vores konkurrenceevne endnu mere bare for at fastholde de markeder, vi har.
Men det er præcis det, vi ikke har gjort.
Vores konkurrenceevne er blevet forringet med det resultat, at vi har mistet næsten en tiendedel af vores marked.
Altså jeg synes, det er kolossalt vigtigt, at man har blik for, hvad det er for en udvikling, vi er inde i nu.
Det er noget, der betyder noget i dag og i morgen, men konsekvensen af ikke at gribe effektivt ind er meget voldsom i løbet af meget kort tid, fordi det går så hurtigt.
Og det er lige præcis derfor, at jeg synes, regeringen har været
alt, alt for passiv til at reducere omkostningerne for danske virksomheder.
Det er konkurrenceevnen, det drejer sig om.
Ministeren siger pinsepakke.
Ja, det er rigtigt, der blev lavet en pinsepakke. Men hvad fører den med sig?
En ekstra byrde for dansk erhvervsliv på 10 mia. kr. over de næste 4 år - 10 mia. kr. over de næste 4 år. Kommuneaftalen - også her er der ekstra byrder på danske virksomheder.
Jeg kan bare nævne de stigende ejendomsskatter og erhvervsskatter som et eksempel.
Finanslovaftalen - nye byrder på danske virksomheder.
Administrationsgodtgørelse - bare et af mange, mange eksempler. Altså, det er udmærket, at erhvervsministeren i sit Erhvervsministerium har nogle gode tanker om IT-produktion osv., nye markeder på innovation osv.
Det synes vi er helt fint, det er helt fint.
Det er også helt fint, at erhvervsministeren finder på nogle nye metoder til at reducere de administrative byrder.
Men det er bare ikke helt fint, hvis den samlede regering øger antallet af offentlige byrder, hvis den samlede regering øger antallet af administrativt besvær, og hvis den samlede regering i øvrigt gør vores konkurrenceevne ringere for alle de andre virksomheder.
Skattetrykket - her er vi absolut førende.
Der er vi et foregangsland.
Det er vi også, når det drejer sig om en række særbyrder på danske virksomheder, de administrative byrder. Det kan godt være, at ministeren siger, at vi har fundet nogle nye metoder.
Ja, vi har faktisk selv bidraget til dem i det forlig, vi indgik med ministerens forgænger.
Men antallet af byrderne er desværre i særklasse - stigende.
Tilsvarende generationsskifte - det er en meget, meget vigtig ting, at vi gør noget ved vores generationsskifte.
Titusinder af virksomheder står over for et generationsskifte, som ikke vil blive gennemført med de gældende skatteregler, i hvert fald ikke alle sammen.